LIETUVOS DARBO BIRŽOS prie socialinės apsaugos ir darbo ministerijos DIREKTORIUS
ĮSAKYMAS
DĖL PAVYZDINIO DARBDAVIŲ, KURIE ĮDARBINA UŽSIENIEČIUS PAGAL LEIDIMUS DIRBTI LIETUVOS RESPUBLIKOJE, PATIKRINIMŲ ATLIKIMO TVARKOS APRAŠO PATVIRTINIMO
2014 m. vasario 21 d. Nr. V-125
Vilnius

Vadovaudamasis Lietuvos Respublikos viešojo administravimo įstatymo 364 straipsnio 2 dalimi, Lietuvos Respublikos įstatymu “Dėl užsieniečių teisinės padėties“ ir siekdamas užtikrinti efektyvią darbdavių, Lietuvos Respublikoje įdarbinusių užsieniečius, priežiūrą:

1. T v i r t i n u Pavyzdinį darbdavių, kurie įdarbina užsieniečius pagal leidimus dirbti Lietuvos Respublikoje, patikrinimų atlikimo tvarkos aprašą (toliau – Pavyzdinis patikrinimų atlikimo tvarkos aprašas) (pridedama).

2. Į p a r e i g o j u teritorinių darbo biržų direktorius:

2.1. iki 2014 m. kovo 1 d., vadovaujantis Pavyzdiniu patikrinimų atlikimo tvarkos aprašu, patvirtinti teritorinės darbo biržos Darbdavių, kurie įdarbina užsieniečius pagal leidimus dirbti Lietuvos Respublikoje, patikrinimų atlikimo tvarkos aprašą ir juo vadovautis vykdant darbdavių priežiūrą;

2.2. užtikrinti Darbdavių, kurie įdarbina užsieniečius pagal leidimus dirbti Lietuvos Respublikoje, patikrinimų atlikimo tvarkos aprašo paskelbimą teritorinės darbo biržos interneto svetainėje ne vėliau kaip kitą darbo dieną nuo jo patvirtinimo dienos;

2.3. kas pusmetį, pasibaigus pusmečiui, iki kito mėnesio 15 dienos teikti Lietuvos darbo biržos prie Socialinės apsaugos ir darbo ministerijos (toliau – Lietuvos darbo birža) Darbo išteklių skyriui ataskaitas apie atliktus darbdavių patikrinimus, kaip nurodyta Pavyzdinio patikrinimų atlikimo tvarkos aprašo 31 punkte.

3. Pavedu:

3.1. Lietuvos darbo biržos Teisės skyriui organizuoti šio įsakymo paskelbimą Teisės aktų registre ir Lietuvos darbo biržos interneto svetainėje;

3.2. šio įsakymo vykdymą kontroliuoti Lietuvos darbo biržos direktoriaus pavaduotojui pagal kuruojamą sritį.

Direktorius	Vidas Šlekaitis

Parengė

Honorata Masalskienė

2014-02-20

PATVIRTINTA

Lietuvos darbo biržos prie Socialinės

apsaugos ir darbo ministerijos direktoriaus 2014 m. vasario 21 d. įsakymu Nr. V-125

pavyzdiniS darbadavių, kurie įdarbina užsieniečius pagal leidimus dirbti LIETUVOS RESPUBLIKOJE, PATIKRINIMŲ ATLIKIMO TVARKOS APRAŠAS

I. BENDROSIOS NUOSTATOS

1. Pavyzdinis darbdavių, kurie įdarbina užsieniečius pagal leidimus dirbti Lietuvos Respublikoje, patikrinimų atlikimo tvarkos aprašas (toliau – šis aprašas) nustato darbdavių, įdarbinusių užsieniečius, kuriems išduoti leidimai dirbti Lietuvos Respublikoje (toliau – leidimas dirbti), (toliau – darbdaviai) patikrinimo atlikimo pagrindus, tvarką ir trukmę, tikrinamų darbdavių atrankos kriterijus.

2. Šiame apraše vartojamos sąvokos atitinka Lietuvos Respublikos įstatyme „Dėl užsieniečių teisinės padėties“ (toliau – Įstatymas dėl užsieniečių), Lietuvos Respublikos viešojo administravimo įstatyme, Leidimo dirbti užsieniečiams išdavimo sąlygų ir tvarkos apraše, patvirtintame Lietuvos Respublikos socialinės apsaugos ir darbo ministro 2013 m. kovo 27 d. įsakymu Nr. A1-133 (toliau – Aprašas), ir jų pagrindu priimtuose kituose teisės aktuose vartojamas sąvokas.

3. Darbdavių patikrinimai atliekami vadovaujantis Įstatymu dėl užsieniečių, Viešojo administravimo įstatymu, Aprašu, jų pagrindu priimtais teisės aktais, šiuo aprašu ir laikantis nediskriminavimo, planavimo, viešumo ir metodinės pagalbos teikimo principų. Teritorinės darbo biržos (toliau – TDB) gali kviesti Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – VDI), Valstybinės vidaus vandenų laivybos inspekcijos ar kitų kompetentingų institucijų darbuotojus dalyvauti darbdavių patikrinimuose.

4. Vadovaujantis šiuo aprašu atliekami darbdavių planiniai ir neplaniniai patikrinimai. Kai šiame apraše vartojama sąvoka „patikrinimas“, nuostata yra bendroji, taikoma ir planiniams ir neplaniniams darbdavių patikrinimams, o kai nuostata yra specialioji, tai atitinkamai yra vartojama sąvoka „planiniai“ arba „neplaniniai“.

5. Šiuo aprašu vadovaujasi:

5.1. TDB direktoriai, priimdami sprendimus atlikti planinius ir neplaninius patikrinimus;

5.2. TDB valstybės tarnautojai, atlikdami patikrinimus ir rengdami darbdavių neplaninio patikrinimo aktus (1 priedas) (toliau – patikrinimo aktas) bei pildydami darbdavių, kurie įdarbina užsieniečius, kuriems yra išduoti leidimai dirbti, patikrinimo kontrolinius klausimynus (2 priedas) (toliau – klausimynas);

5.3. darbdaviai, vykdydami TDB valstybės tarnautojų nurodymus, pateiktus patikrinimų metu, patikrinimų aktuose ar užpildytuose klausimynuose, jų atžvilgiu priimtus sprendimus ar vertindami valstybės tarnautojų veiksmus.

II. PLANUOJAMŲ TIKRINTI Darbdavių SĄRAŠŲ SUDARYMO KRITERIJAI
IR PLANINIŲ PATIKRINIMŲ PERIODIŠKUMAS

6. Darbdavių planiniai patikrinimai atliekami siekiant teisės aktų, reglamentuojančių užsieniečių darbą Lietuvos Respublikoje, tinkamo įgyvendinimo, pažeidimų prevencijos, darbo sutartyse nustatytų įsipareigojimų, susijusių su Lietuvos darbo biržos prie Socialinės apsaugos ir darbo ministerijos (toliau – LDB) išduotais leidimai dirbti, laikymosi, neplaninių patikrinimų metu nustatytų teisės aktų pažeidimų pašalinimo.

7. Planuojamų tikrinti darbdavių sąrašus, atsižvelgiant į išduotus leidimus dirbti užsieniečiams, TDB sudaro kiekvieną ketvirtį iki ketvirčio pirmo mėnesio 10 dienos ir tvirtina TDB direktoriaus įsakymu. Įsakymas skelbiamas TDB interneto svetainėje.

8. Planuojamų tikrinti darbdavių sąrašas, esant poreikiui, gali būti papildomas.

9. Darbdavių planiniai patikrinimai atliekami per 6 mėnesius nuo darbo sutarties, sudarytos su užsieniečiu, užregistravimo TDB dienos ir ne dažniau kaip vieną kartą per leidimo dirbti galiojimo laikotarpį.

III. NEPLANINIŲ PATIKRINIMŲ PAGRINDAI ir TIKRINAMŲ DArbdavių ATRANKOS KRITERIJAI

10. Neplaninis patikrinimas atliekamas:

10.1. gavus kito kompetentingo viešojo administravimo subjekto rašytinį motyvuotą prašymą ar pavedimą atlikti darbdavio veiklos patikrinimą ar kitos valstybės kompetentingos institucijos prašymą;

10.2. turint informacijos ar kilus pagrįstų įtarimų dėl darbdavio veiklos, kuri gali prieštarauti teisės aktams ar neatitikti teisės aktų reikalavimų;

10.3. siekiant užtikrinti, kad buvo pašalinti darbdavio veiklos ankstesnio patikrinimo metu nustatyti teisės aktų pažeidimai ir įgyvendinti priimti sprendimai;

10.4. jeigu neplaninio patikrinimo atlikimo pagrindą nustato įstatymas ar Vyriausybės priimtas teisės aktas.

11. Neplaninis patikrinimas pagal gautą anoniminį skundą dėl konkretaus darbdavio veiksmų ar neveikimo atliekamas tik tuo atveju, kai yra motyvuotas TDB direktoriaus sprendimas dėl konkretaus anoniminio skundo patikrinimo.

12. Darbdavių neplaniniai patikrinimai atliekami visais atvejais, esant šio aprašo 10 punkte nurodytiems pagrindams.

IV. PASIRENGIMAS PATIKRINIMAMS IR JŲ ATLIKIMAS

13. Sprendimą atlikti patikrinimą priima TDB direktorius, įformindamas jį įsakymu, kuriame nurodo:

13.1. patikrinimo rūšį – planinis ar neplaninis;

13.2. patikrinimo tikslą;

13.3. patikrinimo atlikimo pagrindą. Neplaninių patikrinimų atlikimo atveju – šio aprašo 10 punkte nurodytą pagrindą;

13.4. patikrinimą atliksiančių valstybės tarnautojų pareigas, vardus ir pavardes;

13.5. patikrinimo datą;

13.6. patikrinimo atlikimo trukmę;

13.7. patikrinimo ataskaitos (patikrinimo akto arba klausimyno) pateikimo terminą.

14. TDB, prieš pradėdama planinį patikrinimą, likus ne mažiau kaip 10 darbo dienų, privalo darbdavį informuoti raštu (paštu arba elektroniniu būdu) apie numatomą vykdyti planinį patikrinimą.

15. Neplaniniai patikrinimai atliekami šia tvarka:

15.1. iš anksto apie TDB veiksmus darbdavys gali būti neinformuojamas, jeigu toks pranešimas gali pakenkti veiksmingai atlikti neplaninį patikrinimą;

15.2. TDB direktoriui priėmus sprendimą atlikti neplaninį patikrinimą, priklausomai nuo nustatytų neplaninio patikrinimo atlikimo terminų, bet ne vėliau kaip prieš 3 darbo dienas, jeigu nėra šio aprašo 15.1 punkte nurodytos sąlygos, darbdavys apie būsimą patikrinimą informuojamas faksu arba elektroniniu paštu. Neplaninis patikrinimas vykdomas nepaisant to, ar darbdavys patvirtino šio pranešimo gavimą, ar ne.

16. Pranešime darbdaviui apie numatomą atlikti patikrinimą nurodoma:

16.1. patikrinimo data;

16.2. patikrinimo pagrindas;

16.3. patikrinimo tikslas;

16.4 darbdavio įdarbintų užsieniečių vardas, pavardė, gimimo data, leidimo dirbti išdavimo data ir numeris;

16.5. patikrinimo terminas;

16.6. patikrinimą atliksiančių TDB valstybės tarnautojų pareigos, vardai ir pavardės;

16.7. preliminarus dokumentų, kuriuos darbdavys turi pateikti patikrinimą atliksiantiems asmenims, sąrašas. Jeigu patikrinimo metu nustatoma, kad tikrinimui atlikti yra būtini ir kiti dokumentai, patikrinimą atliekantys asmenys turi teisę pareikalauti, kad darbdavys pateiktų reikiamus dokumentus, tačiau tik tokius, kurių rengimas numatytas teisės aktuose ar šiam reikalavimui įvykdyti nereikėtų sukurti dokumentų ar informacijos rinkmenų, kas būtų susiję su neproporcingai didelėmis darbo ir laiko sąnaudomis.

17. Atvykę atlikti patikrinimą, valstybės tarnautojai privalo:

17.1. prisistatyti darbdaviui ir pateikti valstybės tarnautojų pažymėjimus;

17.2. nurodyti, kokius dokumentus planuoja tikrinti;

17.3. pateikti teisės aktų nustatyta tvarka patvirtintą sprendimo atlikti patikrinimą kopiją;

17.4. neplaninio patikrinimo atlikimo atveju, be šio aprašo 17.1 – 17.3 punktuose nurodytos informacijos, papildomai pristatyti neplaninio patikrinimo tikslą ir trukmę.

18. Patikrinimą atliekantys valstybės tarnautojai pasirašo darbdavio laisvos formos Valstybinių kontrolės institucijų atliekamų patikrinimų registravimo žurnale (jeigu toks pildomas) ar kitame dokumente, kuriame žymimas patikrinimą atliekančio valstybės tarnautojo atvykimas ir išvykimas. Pasirašydami valstybės tarnautojai turi nurodyti savo pareigas, vardą ir pavardę bei patikrinimo atlikimo datą.

19. Darbdavio patikrinimo trukmė priklauso nuo faktinių patikrinimo eigos aplinkybių, bet negali būti ilgesnė nei:

19.1. 3 darbo dienos, atliekant planinį patikrinimą;

19.2. 1 mėnuo, atliekant neplaninį patikrinimą.

20. Esant nenumatytoms aplinkybėms ir motyvuotam poreikiui pratęsti patikrinimo trukmę, TDB direktorius turi teisę ją pratęsti, įformindamas tai įsakymu. Pratęsus patikrinimo trukmę, tikrinamas darbdavys informuojamas ne vėliau kaip kitą darbo dieną nuo sprendimo pratęsti patikrinimo trukmę priėmimo dienos.

21. Darbdavys įstatymų nustatyta tvarka gali skųsti neplaninį patikrinimą atliekančios TDB direktoriaus sprendimą atlikti neplaninį patikrinimą. Sprendimo atlikti neplaninį patikrinimą apskundimas neplaninio patikrinimo atlikimo nesustabdo.

22. Jei patikrinimą atliekantiems valstybės tarnautojams dėl objektyvių priežasčių nepavyksta atlikti patikrinimo per TDB direktoriaus sprendime nustatytą patikrinimo terminą, patikrinimą atliekantys valstybės tarnautojai privalo kreiptis į TDB direktorių, pateikdami jam argumentuotą prašymą pratęsti patikrinimo atlikimo terminą ir (ar) skirti papildomų valstybės tarnautojų patikrinimui atlikti. Patikrinimo trukmė pratęsiama ir darbdavys informuojamas šio aprašo 20 punkte nustatyta tvarka.

23. Atlikdami patikrinimą, valstybės tarnautojai turi teisę:

23.1. gauti paaiškinimus žodžiu ar raštu iš tikrinamo darbdavio arba įdarbinto užsieniečio;

23.2. laisvai įeiti į tikrinamo darbdavio teritoriją/patalpas darbo metu, tikrinti dokumentus, apskaitos registrus, leidimus dirbti, darbo sutartis bei kitus patikrinimui reikalingus informacijos šaltinius;

23.3. išreikalauti ar pasidaryti tikrinamo darbdavio susijusių su užsieniečių įdarbinimu apskaitos dokumentų, žiniaraščių, komandiruočių, sutarčių, įsakymų bei kitų dokumentų, kitos informacijos kopijas.

24. Atlikdami patikrinimą, valstybės tarnautojai, atvykę pas darbdavį, naudojasi savo teisėmis tiek, kiek tai susiję su jiems pavestomis patikrinimo funkcijomis, saugo sužinotą tikrinamo darbdavio komercinę (gamybinę) paslaptį sudarančią informaciją.

25. Valstybės tarnautojai tikrina darbdavio veiklą tik tiek, kiek ji yra susijusi su užsieniečių įdarbinimą reglamentuojančių teisės aktų reikalavimų ir darbo sutarčių nuostatų, susijusių su LDB išduotais leidimai dirbti, laikymusi.

V. PATIKRINIMŲ REZULTATŲ ĮFORMINIMAS

26. Atlikus neplaninį darbdavio patikrinimą, valstybės tarnautojai per 2 darbo dienas nuo patikrinimo atlikimo dienos parengia patikrinimo aktą. Patikrinimo akte nurodoma:

26.1. kokie dokumentai buvo vertinami;

26.2. išsami informacija apie patikrinimo metu nustatytus pažeidimus (neatitikimus);

26.3. surašomi kiti patikrinimo metu nustatyti reikšmingi faktai;

26.4. patikrinimo išvados, įpareigojimai ir (ar) rekomendacijos darbdaviui;

26.5. patikrinimą atlikusių TDB valstybės tarnautojų pareigos, vardai ir pavardės, parašai.

27. Atlikus planinį patikrinimą, valstybės tarnautojai per 2 darbo dienas nuo planinio patikrinimo atlikimo baigia užpildyti klausimyną, kuriame nurodo:

27.1. teisės aktus, konkrečius jų straipsnius, punktus, dalis bei juose įtvirtintus reikalavimus, kurių darbdavys nesilaikė;

27.2. darbo sutarties punktus bei juose įtvirtintus reikalavimus, susijusius su LDB išduotais leidimai dirbti, kurių darbdavys nesilaikė;

27.3. terminą, per kurį darbdavys turi pašalinti nustatytus pažeidimus;

27.4. priemones, kurių turi imtis darbdavys, siekdamas pašalinti nustatytus pažeidimus.

28. Darbdavys ar jo įgaliotas asmuo supažindinamas su užpildytu klausimynu ar patikrinimo aktu pasirašytinai ne vėliau kaip per 3 darbo dienas nuo šių dokumentų parengimo dienos.

VI. POVEIKIO PRIEMONIŲ TAIKYMAS

29. Jei TDB valstybės tarnautojai, atlikę patikrinimą, įtaria, kad darbdavio pažeidimai turi administracinio nusižengimo ar nusikalstamos veikos požymių arba galimai susiję su kitų nei TDB kompetencijos ribose esančių teisės aktų pažeidimais, apie tai per 2 darbo dienas informuoja atitinkamai VDI, darbdavį ir kitas kompetentingas institucijas.

VII. BAIGIAMOSIOS NUOSTATOS

30. TDB, panaudodama turimus išteklius, kaupia tikrintų darbdavių bei užsieniečių duomenis, teisės aktų nustatyta tvarka keičiasi šiais duomenimis su kitais viešojo administravimo subjektais.

31. TDB kas pusmetį, pasibaigus pusmečiui, iki kito mėnesio 15 dienos teikia LDB Darbo išteklių skyriui ataskaitas apie atliktus darbdavių patikrinimus, nurodydama atliktų patikrinimų skaičių, pobūdį, teisės aktų ir darbdavių prisiimtų sutartinių įsipareigojimų vykdymą (nevykdymą), priežastis, taikytas poveikio priemones, dažniausiai pažeidžiamas teisės aktų nuostatas.

32. TDB, nelaukdama ataskaitinio laikotarpio pabaigos, teikia LDB informaciją, kai nustatomi leidimo dirbti Lietuvos Respublikoje užsieniečiui panaikinimo pagrindai arba kai kyla abejonių dėl teisės aktų reikalavimų pagrįstumo ar poreikis dėl jų nuostatų tobulinimo.

33. Visi su patikrinimu susiję dokumentai saugomi laikantis Lietuvos Respublikos įstatymų ir kitų teisės aktų nustatytų reikalavimų.

34. Darbdavys dėl TDB valstybės tarnautojo veiksmų ir sprendimų turi teisę paduoti skundą Lietuvos Respublikos administracinių bylų teisenos įstatymo nustatyta tvarka administraciniam teismui. Dėl valstybės tarnautojų piktnaudžiavimo, biurokratizmo ar kitaip pažeidžiamų žmogaus teisių ir laisvių viešojo administravimo srityje darbdavys turi teisę pateikti skundą Lietuvos Respublikos Seimo kontrolieriui Lietuvos Respublikos Seimo kontrolierių įstatymo nustatyta tvarka.

35. TDB valstybės tarnautojai, pažeidę šio aprašo nuostatas, atsako Lietuvos Respublikos teisės aktų nustatyta tvarka.

________________

Pavyzdinio darbdavių, kurie įdarbina užsieniečius pagal leidimus dirbti Lietuvos Respublikoje, patikrinimų atlikimo tvarkos aprašo

1 priedas

(Darbdavio, kuris įdarbino užsienietį, neplaninio patikrinimo akto formos pavyzdys)

DARBDAVIO, KURIS ĮDARBINO UŽSIENIETĮ, NEPLANINIO PATIKRINIMO AKTAS

____________Nr. ________________

(data)

Neplaninį patikrinimą atlieka: ______________teritorinės darbo biržos, kodas ______________, adresas _________________, LT-_____ _______, tel. _____________, faks. _____________________, el. p. _____________ tarnautojas (-ai): (pareigos, vardas, pavardė) ________________________________________________________________________________ (pareigos, vardas, pavardė) Neplaninio patikrinimo pagrindas ___________________________________________________ Neplaninio patikrinimo tikslas: _________________________________________________________________________ Patikrinimo terminas: pradžia____________________; pabaiga__________________
Bendra informacija apie darbdavį ir tikrinamą užsienietį (-ius):
1.1. Darbdavys ____________________________________________________________________ (įmonės* pavadinimas, buveinės kodas ir adresas) 1.2. Kontaktai ____________________________________________________________________ (el. paštas; tel. Nr., faks.) 1.3. Užsienietis**__________________________________________________________________ (užsieniečio vardas, pavardė, gimimo data, leidimo dirbti data ir Nr.) 1.4. Užsieniečio darbo vieta**________________________________________________________ (darbo vietos rekvizitai: adresas, tel., faksas, el. paštas) 1.5. Darbdavį atstovaujantis asmuo (-enys): _____________________________________________ (pareigos, vardas, pavardė)
Tikrinimo metu buvo nagrinėjami ir vertinami šie dokumentai: ________________________________________________________________________________________________________________________________________________________________________________________________________________________________________________________________________________________________________________________________
Neplaninio patikrinimo išvados: ________________________________________________________________________________________________________________________________________________________________________________________________________________________________________________________________________________________________________________________________
Patikrinimo rekomendacija: ________________________________________________________________________________________________________________________________________________________________________________________________________________________________________________________________________________________________________________________________

* Neplaninio patikrinimo akte vartojama sąvoka „įmonė“ suprantama kaip darbdavio teisinės formos apibendrinimo sąvoka: įmonės, įstaigos, organizacijos, kitos organizacinės struktūros, fizinio asmens.

** Eilučių „Užsienietis“ ir „Užsieniečio darbo vieta“ neplaninio patikrinimo akte rašoma tiek, kiek tikrinamas darbdavys yra įdarbinęs užsieniečių.

_____________________________ ___________ ___________________

(patikrinimą atlikusio valstybės tarnautojo pareigų pavadinimas) (parašas) (vardas ir pavardė)

_____________________________ ___________ ___________________

(patikrinimą atlikusio valstybės tarnautojo pareigų pavadinimas) (parašas) (vardas ir pavardė)

Susipažinau

____________________________ ___________ ___________________

(juridinio/fizinio asmens atstovas)	(parašas) (vardas ir pavardė)

_________________

Pavyzdinio darbdavių, kurie įdarbina užsieniečius pagal leidimus dirbti Lietuvos Respublikoje, patikrinimų atlikimo tvarkos aprašo

2 priedas

(Darbdavio, kuris įdarbino užsienietį, patikrinimo kontrolinio klausimyno formos pavyzdys)

DARBDAVIO, KURIS ĮDARBINO UŽSIENIETĮ,

PATIKRINIMO KONTROLIS KLAUSIMYNAS

____________Nr. ________________

(data)

_______________________

(vieta)

Planinį patikrinimą atlieka________________________________ teritorinės darbo biržos valstybės tarnautojas (-ai)__________________________________________________________________

(pareigos, vardas, pavardė)

______________________________________________________________________________________________________________________

(pareigos, vardas, pavardė)

_______________________________________________________________________________________________________________________

(pareigos, vardas, pavardė)

Patikrinimo pagrindas:___________________________________________________________

Patikrinimo tikslas:

Patikrinimo terminas: pradžia____________________; pabaiga__________________

BENDRA INFORMACIJA APIE TIKRINAMĄ DARBDAVĮ IR UŽSIENIETĮ

1.1. Darbdavio pavadinimas_________________________________________________________

1.2. Darbdavio kontaktai ___________________________________________________________

(kodas, adresas, el. paštas; tel., faks. Nr.)

1.3. Užsienietis*__________________________________________________________________

(užsieniečio vardas, pavardė, gimimo data, leidimo dirbti data ir Nr.)

1.4. Užsieniečio darbo vieta *________________________________________________________

(darbo vietos rekvizitai: adresas, tel., faksas, el. paštas)

1.5. Darbdavį atstovaujantis asmuo (-enys): ____________________________________________

(pareigos, vardas, pavardė)

* Eilučių „Užsienietis“ ir „Užsieniečio darbo vieta“ kontroliniame klausimyne rašoma tiek, kiek tikrinamas darbdavys yra įdarbinęs užsieniečių.

Eil. Nr.	Klausimai	Teisinis pagrindas	Taip*	Ne*	Never-tinama*	Pastabos
Pildomi prieš atliekant patikrinimą
1.	Ar užsienietis įsidarbino toje įmonėje**, kuri nurodyta leidime dirbti?	Aprašo 50 p.
2.	Ar darbdavys pateikė TDB darbo sutarties kopiją per 2 mėnesius nuo leidimo dirbti užsieniečiui gavimo dienos?	Aprašo 54 p.
3.	Ar darbo sutartis su užsieniečiu sudaryta lietuvių ir užsieniečiui suprantama kalba?	Aprašo 51 p.
4.	Ar darbo sutartyje nurodytas laikotarpis sutampa su išduoto leidimo dirbti galiojimo laiku?	Aprašo 52 p.
5.	Ar užsienietis įdarbintas per 6 mėnesius nuo leidimo dirbti įsigaliojimo dienos?	Aprašo 44.10 p.
Pildomi atliekant patikrinimą
6.	Ar užsienietis atlieka darbo funkciją, kuri nurodyta LDB išduotame leidime dirbti?	Aprašo 50 p.
7.	Ar užsienietis neturėjo ilgesnių nei 3 mėnesių darbo laikotarpių, kai nemokamas darbo sutartyje nustatytas darbo užmokestis?	Aprašo 44.10 p.
8.	Ar užsieniečiui nebuvo mokamas mažesnis nei nustatytas darbo sutartyje darbo užmokestis ilgiau nei 3 mėnesius?	Aprašo 44.10 p.
9.	Ar darbdavys per 3 kalendorines dienas raštu pranešė LDB apie darbo sutarties nutraukimą, jeigu darbo sutartis buvo nutraukta?	Aprašo 55 p.
10.	Ar nutrūkus darbo santykiams su užsienyje esančiu darbdaviu, kuris buvo atsiuntęs užsienietį laikinai dirbti į Lietuvos Respubliką, darbdavys apie tai per 3 kalendorines dienas raštu pranešė LDB?	Aprašo 57 p.
11.	Ar atlikus darbus (paslaugas) anksčiau, nei numatyta sutartyje dėl paslaugų teikimo ar darbų atlikimo, darbdavys apie tai per 3 kalendorines dienas raštu pranešė LDB?	Aprašo 57 p.
12.	Ar užsieniečio darbo užmokestis yra ne mažesnis už tokį patį darbą dirbančio Lietuvos Respublikos gyventojo? (vertinant atsižvelgiama į Lietuvos statistikos departamento kas ketvirtį skelbiamą vidutinį mėnesinį bruto darbo užmokestį pagal ekonomikos sektorius ir ekonominės veiklos rūšis)	Aprašo 58 p.
13.	Ar užsienietis (-čiai) dirbo patikrinimo metu pagal nustatytą darbo grafiką? (jeigu ne, priežastys nurodomos pastabose)	Aprašo 44.10 p.

** Kontroliniame klausimyne vartojama sąvoka „įmonė“ suprantama kaip darbdavio teisinės formos apibendrinimo sąvoka: įmonės, įstaigos, organizacijos, kitos organizacinės struktūros, fizinio asmens.

Žymėjimai lentelėje:

* skiltyje „taip“ žymima „X“, jeigu atsakymas į klausimą teigiamas;

* skiltyje „ne“ ─ žymima „X“, jeigu atsakymas neigiamas;

* skiltyje „nevertinama“ žymima „X“, jeigu klausimas neaktualus arba netikrinta.

PATIKRINIMO IŠVADOS:

⁬ Darbdavys įdarbina užsieniečius nepažeisdamas Įstatymo ir jį įgyvendinančių teisės aktų reikalavimų.

⁬ Darbdavys įdarbina užsieniečius pažeisdamas Įstatymą ir jį įgyvendinančių teisės aktų reikalavimus.

1. Nurodomas teisės aktas, konkretus jo straipsnis, punktas, dalis bei jame įtvirtintas reikalavimas, kurio darbdavys nesilaikė:

_______________________________________________________________________________________

_______________________________________________________________________________________

_______________________________________________________________________________________

_______________________________________________________________________________________

_______________________________________________________________________________________

_______________________________________________________________________________________

_______________________________________________________________________________________

2. Nurodomas terminas, per kurį darbdavys turi pašalinti nustatytą pažeidimą:

_______________________________________________________________________________________

_______________________________________________________________________________________

_______________________________________________________________________________________

_______________________________________________________________________________________

______________________________________________________________________________________

3. Pastabos

_______________________________________________________________________________

____________________________________________________________________________________________________________________________________________________________

_________________________________	_________ _______	______ (patikrinimą atlikusio valstybės tarnautojo pareigų pavadinimas)	(parašas)	(vardas ir pavardė)

__________________________________	_________	_____________

(darbdavio pareigų pavadinimas)	(parašas)	(vardas ir pavardė)

Trumpiniai klausimyne:

Teisės aktų trumpiniai:

1. Įstatymas – Lietuvos Respublikos įstatymas „Dėl užsieniečių teisinės padėties“;

2. Aprašas – Leidimo dirbti užsieniečiams išdavimo sąlygų ir tvarkos aprašas, patvirtintas Lietuvos Respublikos socialinės apsaugos ir darbo ministro 2013 m. kovo 27 d. įsakymu Nr. A1-133.

Sąvokų trumpiniai:

1. TDB – teritorinė darbo birža;

2. LDB – Lietuvos darbo birža prie Socialinės apsaugos ir darbo ministerijos;

3. Leidimas dirbti – leidimas dirbti Lietuvos Respublikoje.

___________________________